הוועדה המסדרת, כנסת 24, פרוטוקול מספר 7, 2021-06-09 09:45

קארין אלהרר: בוקר טוב.

קארין אלהרר: אני מתכבדת לפתוח את ישיבת הוועדה המסדרת.

קארין אלהרר: הדיון שלפנינו הוא קביעת מסגרת ישיבת הכנסת על כינון הממשלה ה-36, בעזרת-השם.

קארין אלהרר: רק אסביר שאנחנו נקיים דיון אחד על הכול, כל דובר ידבר 3 דקות, אין הצעות לסדר.

קארין אלהרר: אני רוצה לבקש ממזכירת הכנסת, הגב' ירדנה מלר-הורוביץ, להציג את קביעת מסגרת הדיון כפי שהוצע.

קארין אלהרר: בבקשה.

ירדנה מלר-הורוביץ: ברשותך, גברתי יושבת-הראש, אני אקרא את המכתב שהפניתי אליך גם בשמו של יושב-ראש הכנסת.

ירדנה מלר-הורוביץ: "קביעת מסגרת הדיון לכינון הממשלה ה-36.

ירדנה מלר-הורוביץ: בהתאם לסעיף 13(ב) לחוק-יסוד: הממשלה, הודיע יושב ראש הכנסת לכנסת, ביום שני כ"ז בסיוון התשפ"א (7 ביוני 2021), את הודעתו של חבר הכנסת יאיר לפיד, לפיה הוא הרכיב ממשלת חילופים כהגדרתה בסעיף 13א(א) לחוק היסוד.

ירדנה מלר-הורוביץ: בהתאם לסעיף 19(א)(1) לתקנון הכנסת, יושב ראש הכנסת, חבר הכנסת יריב לוין, ביקשני לפנות אלייך לאישורה של הוועדה המסדרת לקיום ישיבת הכנסת על כינון הממשלה ה-36 ביום ראשון ג' בתמוז התשפ"א, 13 ביוני 2021, בשעה 16:00".

ירדנה מלר-הורוביץ: זו ישיבה שעל פי התקנון אנחנו צריכים להוסיף על הישיבות הרגילות של הכנסת.

ירדנה מלר-הורוביץ: "בהתאם לסעיף 2 לתקנון הכנסת, ייקבע על סדר-יומה של הכנסת, במועד ישיבת כינון הממשלה, גם בחירת יושב ראש הכנסת.

ירדנה מלר-הורוביץ: ניתן להודיע על מועמדות של חבר הכנסת לתפקיד יו"ר כנסת, בישיבה, בתום הדיון הסיעתי וקודם להצבעה.

ירדנה מלר-הורוביץ: כן ביקשני יושב ראש הכנסת לפנות לוועדה המסדרת לקביעת מסגרת הזמן וסדרי הדיון לישיבת הכנסת על כינון הממשלה ה-36 כדלקמן: הדיון על ממשלת החילופים שהורכבה ייפתח בהצגת זהות ראש הממשלה וזהות ראש הממשלה החלופי, קווי היסוד של ממשלת החילופים, הרכבה, חלוקת התפקידים בין השרים, מועד החילופים, וזהות השרים בעלי הזיקה לראש הממשלה וזהות השרים בעלי הזיקה לראש הממשלה החלופי – על ידי ראש הממשלה המיועד וראש הממשלה החלופי, ותיקבע לכך מסגרת זמן; תינתן זכות דיבור לעומד בראש הסיעה הגדולה שאינה צד להסכם לתמיכה בממשלת החילופים, במסגרת זמן שתיקבע.

ירדנה מלר-הורוביץ: בהתאם לסעיף 27(ב)(1) לתקנון הכנסת דיון על כינון הממשלה הוא דיון סיעתי, ובהתאם לסעיף 28(א)(1) לתקנון הכנסת אציע לוועדה המסדרת לקבוע מסגרת זמן של תשע דקות לכל סיעה".

ירדנה מלר-הורוביץ: זה גם היה בפעם הקודמת.

ירדנה מלר-הורוביץ: "בתום הדיון יתקיימו ההצבעות על בחירת יושב ראש הכנסת, כינון הממשלה ולאחר מכן תתקיימנה הצהרות האמונים של ראש הממשלה, ראש הממשלה החלופי והשרים".

ירדנה מלר-הורוביץ: תודה, גברתי.

קארין אלהרר: תודה רבה, גברתי.

קארין אלהרר: ח"כ יעקב מרגי, בבקשה.

יעקב מרגי: אני מודה למזכירת הכנסת, כמובן ליושבת-ראש הוועדה, שזימנה אותנו, אין ספק שצריך לקבוע את מסגרת הדיון, אבל אני בא להביע את צערו של פרוטוקול הכנסת.

יעקב מרגי: יש לי רגישות גם לפרוטוקולים והייתי רוצה לתבוע את עלבונו של שר התקשורת, שאיננו נוכח פה, ח"כ איתן גינזבורג, שאני יודע איזה זובור שעשו לו כאן בוועדה המסדרת על אותם סעיפים שהקריאה מזכירת הכנסת.

יעקב מרגי: יצאו כנגדו בשצף קצף, עד פגיעה אישית כואבת, שאפילו אני תבעתי את עלבונו ועודדתי אותו.

יעקב מרגי: מעבר לזה, בפרוטוקולים של מליאת הכנסת נאמרו דברים איומים רבים על אותם סעיפים שמזכירת הכנסת עכשיו הקריאה, ואתם הולכים לעשות זאת בשמחה כי יום הקמת ממשלה הוא יום שמח בעיקרו.

יעקב מרגי: לכן, במעמד הזה אני תובע את עלבונו של פרוטוקול הוועדה המסדרת ואת עלבונו של פרוטוקול ועדת הכנסת, כי אלה דברי הימים שהדורות הבאים יקראו בשקיקה.

יעקב מרגי: מה יאמרו עלינו בדברי הימים?

יעקב מרגי: שלא עבר הרבה זמן עד שמה שהיה טרפה נהיה גלאט-כשר.

יעקב מרגי: תודה.

קארין אלהרר: תודה רבה.

קארין אלהרר: ח"כ שלמה קרעי.

שלמה קרעי: תודה.

שלמה קרעי: גברתי יושבת-הראש, אני קודם כל רוצה לומר שאנחנו בדיון מבזה לטעמי.

שלמה קרעי: הממשלה שהולכת לקום לא הולכת לקום על מנדט שהיא קיבלה מהעם אלא על מנדט שהיא גנבה מהעם.

שלמה קרעי: אתם מוסיפים חטא על פשע בגניבת מאות-אלפי קולות מהימין באמצעות בנט וחבורתו.

יעקב מרגי: ראש הממשלה היועד.

שלמה קרעי: ואתם מעבירים כאן חוק נורווגי שכמוהו לא היה.

שלמה קרעי: רק לפני שנה – עוד לא פג תוקף הזיכרון שלנו – נאמרו פה דברים, ואני רוצה לצטט, כולל אותך, גברתי יושבת-הראש - - -

קארין אלהרר: אני רוצה רק להבין: אתה נגד החוק הנורווגי?

שלמה קרעי: אני נגד החוק הנורווגי במתכונת שאתם רוצים להעביר.

קארין אלהרר: איזה הפתעות.

קארין אלהרר: היום הוא נגד.

שלמה קרעי: במתכונת שאתם רוצים להעביר, בצורה הזו שאתם ממנים כאן.

שלמה קרעי: אחד מכול שני חברי כנסת הולך להיות שר, כל ממשלת הג'ובים המנופחת הזו - - -

קריאות: - - -

גלית דיסטל אטבריאן: אביגדור ליברמן חולש על הקופה של העצמאיים.

גלית דיסטל אטבריאן: ליברמן – כמה נקי, כמה חדש.

גלית דיסטל אטבריאן: אתם בזויים.

גלית דיסטל אטבריאן: בזויים.

קארין אלהרר: חברת הכנסת דיסטל, קריאה ראשונה.

שלמה קרעי: אם תעשו את החשבון אז תראו שבממשלה הקודמת, עם 72 חברי כנסת וממשלה פריטטית, שהיושב-ראש לשעבר שלך ביקש חצי מהשרים, היו 34 שרים.

שלמה קרעי: כאן אתם 57 חברי כנסת עם 28 שרים, כשאין פריטטית.

מיכאל מלכיאלי: אבל זה שרים מקצועניים, סגני שרים מקצועניים.

מיכאל מלכיאלי: להם אפשר.

קארין אלהרר: לא להפריע לו.

שלמה קרעי: גברתי יושבת-הראש, בואי תראי מה אמרת רק לפני שנה: "אם הייתם מוותרים על מספר שרים היו יותר חברי כנסת.

שלמה קרעי: אתם שוב פעם משנים חוקי יסוד בשביל סידור עבודה".

קארין אלהרר: אני לא משנה.

שלמה קרעי: ואתם לא הולכים להסתפק בחוק הנורווגי הקיים, אתם הולכים להגדיל ולנפח אותו.

שלמה קרעי: תמר זנדברג: "הכנסת הזו עסוקה רק בעצמה, בעוד משרדים, ג'ובים, שרים וסגני שרים, כך שלכנסת כבר לא נשאר כלום וחייבים את החוק הזה".

שלמה קרעי: יאיר לפיד: "באישון לילה, כמו גנבים, העבירה הקואליציה את חוק הג'ובים הנורווגי.

שלמה קרעי: 110 מיליון שקלים לכיסאות ומקורבים ועוד איזה אאודי 8 לחליפי".

שלמה קרעי: מי יקבל עכשיו את האאודי 8 הזה?

שלמה קרעי: יאיר לפיד, שרק לפני שנה בכה עליו.

שלמה קרעי: בושה וחרפה.

שלמה קרעי: תתביישו לכם.

קארין אלהרר: תודה.

קארין אלהרר: ח"כ שמחה רוטמן.

שמחה רוטמן: האמת שיש הרבה מה לומר על הקמת הממשלה הזו, ועוד מן הסתם ייאמר, אבל אני רוצה מאוד לברך אותך דווקא, כחברת מפלגת יש עתיד.

שמחה רוטמן: נכנסתי ישר לאתר שלכם, רציתי לברך.

שמחה רוטמן: החוק החדש מגביל את מספר השרים ל-18 בלבד ואת מספר סגני השרים ל-4 לכל היותר.

שמחה רוטמן: "כך הבטחנו" – אני מקריא מהאתר שלכם – "את קיומן של ממשלות רזות, יעילות וחסכוניות.

שמחה רוטמן: מפלגת יש עתיד שמה למטרה לעצור את בזבוז כספי הציבור על ממשלות מנופחות ובלתי יעילות.

שמחה רוטמן: חוק המשילות שקידמה המפלגה מצמצם את גודל הממשלה ל-18 שרים בלבד".

שמחה רוטמן: הקטע היפה הוא שבזמן שהחוק הזה עבר יש עתיד הייתה חברה בממשלה, 18 שרים לא היו, הם רק רצו להגביל את הממשלות העתידיות ל-18 שרים ומטה.

קארין אלהרר: היו 23.

שמחה רוטמן: ואז גם בממשלות העתידות זה לא קרה.

שמחה רוטמן: ואז אנשי יש עתיד תקפו – לדעתי גם את היית שם, אני זוכר באחד הלילות הארוכים – את הממשלות שמשנות את חוקי היסוד ופוגעות בעיקרון החיסכון הגדול שהבאתם, בשורת החיסכון של 18 שרים שיש עתיד הביאה.

שמחה רוטמן: אז אני מברך אתכם על כך שאתם ממשיכים בדרככם, נאמנים לאמת שתמיד הייתה נר לרגליכם ובעצם לרגלי כל שותפיכם לממשלה, שמושג האמת מאוד-מאוד חשוב להם.

שמחה רוטמן: כמה יש בממשלה החדשה, את יודעת?

יעקב מרגי: 26.

שמחה רוטמן: לעת עתה.

שמחה רוטמן: יש לי הצעה, מאחר שאני בכל זאת מנסה לדבר גם לעניין שלשמו התכנסנו: אני חושב שאנחנו צריכים במסגרת הדיון הסיעתי שנקבע לשבוע הבא, כל שר משרי הממשלה – לפחות כל אחד מעל המספר של 18 שרים – נקדיש לו לפחות 9 דקות בדיון הסיעתי.

קארין אלהרר: תודה.

קארין אלהרר: מיכאל מלכיאלי, בבקשה.

מיכאל מלכיאלי: תודה.

מיכאל מלכיאלי: גברתי היושבת-בראש, כמו שאמר חברי הרב מרגי, יום מאוד-מאוד שמח שיש ממשלה אחרי שנתיים קשות מאוד, בלי תקציב, ממשלה, כמו שאמרו לנו, פריטטית, ממשלת שיתוק שאי אפשר לעשות בה כלום, ממשלה של אאודי, ממשלה מנופחת.

מיכאל מלכיאלי: ברוך-השם, הגיעה ממשלה טובה לעם ישראל.

מיכאל מלכיאלי: אבל אני שואל את עצמי ואני באמת מוטרד: מחר, כשהילד הישראלי יבוא למורה שלו בשיעור אזרחות וישאל איך נהיים ראש ממשלה במדינת ישראל.

מיכאל מלכיאלי: עד היום אמרו לו: תרוץ לכנסת, תהיה לך מפלגה גדולה, תקבל את אמון העם, תהיה ראש ממשלה.

מיכאל מלכיאלי: מהיום יאמר המורה: ככל שתהיה נוכל ושקרן יותר גדול יש לך סיכוי להיות ראש ממשלה מהר יותר.

מיכאל מלכיאלי: צר לי ואני מוטרד – עזבו שאני חבר אופוזיציה, אני עושה את העבודה הכי טוב שיש – מהעובדה שהמורה במשרד החינוך יצטרך לשקר לילדי ישראל איך נהיים פה ראש ממשלה.

מיכאל מלכיאלי: יש כאן אדם נוכל ששיקר למצביעים שלו ולעם ישראל ואנחנו נצטרך לומר לילדים: הנוכל הזה נהיה ראש ממשלה כי הוא שיקר לכולם בלי למצמץ ורימה את כולם.

קארין אלהרר: מלכיאלי, אני מציעה לך לא להשתמש במילים האלה.

בועז טופורובסקי: מלכיאלי, נתניהו עדיין ראש הממשלה, תכבד אותו.

בועז טופורובסקי: אל תגיד כאלה דברים על ראש ממשלה.

בועז טופורובסקי: זה לא יפה.

מיכאל מלכיאלי: בדיוק כך אני אגיד ואני אגיד את זה עכשיו עד הפלת הממשלה.

מיכאל מלכיאלי: אתם שיקרתם לכולם.

מיכאל מלכיאלי: אתם משנים את כללי המשחק.

מיכאל מלכיאלי: אתם הטפתם מוסר במשך תקופה ארוכה, למי?

מיכאל מלכיאלי: אמרתם את מילות הגנאי הכי חמורות שבעולם והיום בחסות תקשורת מחבקת אתם עושים את המעשה הנכלולי ביותר שיש.

יוראי להב-הרצנו: אתה מטיף לנו מוסר על נוכלות?

מיכאל מלכיאלי: והדבר המטריד ביותר – לוקחים את הבריון של השכונה, איווט ליברמן, שחוץ מאג'נדה של שנאה אין לו כלום.

עודד פורר: לא, לא.

עודד פורר: אני מבקש, עם כל הכבוד, שתחזור בך עכשיו.

מיכאל מלכיאלי: נותנים לו בידיים סמכויות - - -

שלמה קרעי: תבקש מליברמן לחזור מהאמירה שהוא רוצה לזרוק אותו למזבלה אז הוא יחזור מהאמירה הזו.

יוראי להב-הרצנו: מלכיאלי, זה לא מכבד אותך כל שמות הגנאי האלה.

מיכאל מלכיאלי: האנשים שצריכים פה בממשלה מוטרדים שהבריון של השכונה יחזיק בכסף של המדינה והוא יבוא ויטיף מוסר.

מיכאל מלכיאלי: הדבר הזה מטריד אותי.

מיכאל מלכיאלי: אני בא לכאן כפה של אותם אנשים בפריפריה שלא ישנים בלילה, ראשי רשויות שלא יודעים איך לאכול את החיה הזו.

שלמה קרעי: הוא רוצה לזרוק אותו למזבלה, הוא לא יגיד לו "הבריון של השכונה"?

קארין אלהרר: קרעי, קריאה ראשונה.

מיכאל מלכיאלי: אנחנו נהיה אופוזיציה שתילחם יד אחת.

מיכאל מלכיאלי: אין לכם שום מכנה משותף.

מיכאל מלכיאלי: אתם אויבים אחד של השני שם.

מיכאל מלכיאלי: שום מכנה משותף חוץ מאנטי ביבי.

מיכאל מלכיאלי: אויבים.

מיכאל מלכיאלי: אנחנו נציף את העויינות שבתוך הקואליציה הארורה הזו ובהצלחה גם נפיל אותה.

אפרת רייטן: רק מעניין אותי לשמוע מה תענה המורה לאותו תלמיד שישאל אותה למה חברי ש"ס לא הצביעו בעד ועדת החקירה לאסון מירון.

אפרת רייטן: זו תהיה שאלה שהמורה הזו תישאר בשוק, לא יהיה לה מה להגיד.

מיכאל מלכיאלי: זו הבשורה שלכם?

אפרת רייטן: גם.

מיכאל מלכיאלי: היא תענה להם שלא עשינו פוליטיקה על דם של 45 הרוגים, מאות יתומים.

קארין אלהרר: תודה.

קארין אלהרר: ח"כ גלית דיסטל.

גלית דיסטל אטבריאן: אני רוצה לומר שכמו שאני רואה את זה, המשלה הזו קיבלה פור – אם זו ריצה של 100 מטר, של 90 מטר קדימה.

גלית דיסטל אטבריאן: אני רוצה לומר שממעוף הציפור הממשלה הזו מתהווה בעזרת תמיכה עצומה של פרקליטות שהמהלך שהיא עשתה, המהלך של ה"דיפ-סטייט" שהיא עשתה, עוקף הדמוקרטיה, מתברר כרגע בבית המשפט.

גלית דיסטל אטבריאן: לא ביבי, כן ביבי, לא מעניין.

גלית דיסטל אטבריאן: אני לא מדברת על ביבי האדם הפרטי, אני מדברת על ראש ממשלה שנבחר באופן דמוקרטי, ושכרגע, בימים אלה – וכולכם מתעלמים מזה, מדהים, ראש ממשלה שנבחר באופן דמוקרטי – הביזיון של הפרקליטות מתברר ואתם שותקים כי אתם יודעים שמה שעשו לו יכולים לעשות גם לכם.

גלית דיסטל אטבריאן: במקום להראות מנהיגות, איזשהו סממן ראשוני של סולידריות, שלא נותנים – כולנו, ימין, שמאל ומרכז כאחד – למערכת אכיפת החוק להפליל עם שוט מרחף אף פוליטיקאי, בטח לא ראש ממשלה, אתם שותקים וזה בזוי.

גלית דיסטל אטבריאן: יושב-ראש הקואליציה, ראש הממשלה החלופי שלכם, מר יאיר לפיד, שיקף לפני כמה שנים את מה שעושים היום לנתניהו ועכשיו הוא שותק.

גלית דיסטל אטבריאן: אתם משתמשים בזה.

גלית דיסטל אטבריאן: אין בזה יושרה, אין בזה אינטגריטי, זה קטן ונמוך.

גלית דיסטל אטבריאן: שניים, בחסות תקשורת שבמשך 12 שנה הקפידה להראות מה רע, צמצמה או העלימה את מה שטוב בממשלה – והיה טוב בממשלה הזו והיה טוב בנתניהו – אלה השחקנים שלכם.

גלית דיסטל אטבריאן: אנחנו משחקים לבד במגרש.

גלית דיסטל אטבריאן: לכם יש פרקליטות, לכם יש תקשורת ולכם יש צמד אופורטוניסטים בשם גדעון סער ונפתלי בנט, שפשוט כמו טפילים על אורגניזם מעלו באמון הציבור ולקחו קולות מהימין לשמאל.

גלית דיסטל אטבריאן: אז הניצחון שלכם הוא ניצחון עלוב וקלוש ולא אמיתי.

קארין אלהרר: למה לדבר כך?

גלית דיסטל אטבריאן: כי זו האמת.

שלמה קרעי: אנחנו מדברים ואתם עושים מעשים הרבה יותר חמורים.

גלית דיסטל אטבריאן: עדיף לדבר מאשר לנהוג בחוסר יושרה.

יוראי להב-הרצנו: גלית, למה את עושה דה-הומניזציה לאנשים שהם נבחרי ציבור?

יוראי להב-הרצנו: לא מדברים כך על בני אדם - - -

שלמה קרעי: תגיד את זה לשר האוצר שלך שרוצה לזרוק אותנו עם החרדים למזבלה.

שלמה קרעי: תגיד לו את זה.

שלמה קרעי: הוא ראש הממשלה בפועל שלכם.

גלית דיסטל אטבריאן: להזכיר לך שיאיר לפיד קרא לנו "חרא"?

גלית דיסטל אטבריאן: אני מצטטת כרגע.

גלית דיסטל אטבריאן: חרא זה יותר טוב?

גלית דיסטל אטבריאן: אני באמת שואלת.

גלית דיסטל אטבריאן: בני גנץ כינה אותו בוגד, יאיר לפיד גינה אותו גוש חרא, ליברמן אמר מזבלה עם המריצה, למה אני לא בסדר?

גלית דיסטל אטבריאן: כי אני משקפת את זה?

קריאות: - - -

קארין אלהרר: אני מבינה שזה לא נעים ולא נוח אבל אני באמת מציעה: אפשר להעביר ביקורת, זה דרוש, אני באמת מבינה את הצורך לבקר, הוא נכון והוא גם צודק, לכל אחד מגיע שתהיה לו ביקורת, אבל אני כן רוצה לבקש – בסוף זו כנסת ישראל – בואו ננסה שהביקורת תהיה בשפה נאותה.

קארין אלהרר: לקרוא לאנשים בשמות גנאי, בעיניי זה לא ראוי, לא לשר האוצר, לא לאנשים אחרים.

קארין אלהרר: זה פשוט לא ראוי.

שלמה קרעי: את יוצאת מכאן בקריאה לליברמן לחזור בו מהאמירות שלו?

קארין אלהרר: אני יוצאת מכאן בקריאה לכולנו לשמור על שפה ראויה.

קארין אלהרר: אנחנו נמצאים כאן בבניין, בחוץ המדינה קרועה.

קארין אלהרר: קרועה.

יעקב מרגי: גם במזרקה של כיכר רבין זה יהיה קרוע?

קארין אלהרר: אני אומרת לכם שהמדינה קרועה, יעקב.

גלית דיסטל אטבריאן: היא הייתה קרועה כי כיניתם קמפיין שלם ראש ממשלה בוגד על צוללות.

גלית דיסטל אטבריאן: עורבה פרח.

גלית דיסטל אטבריאן: אתם קרעתם את המדינה ועכשיו אתם מטיפים לנו נימוסים.

גלית דיסטל אטבריאן: אפשר להשתגע.

קארין אלהרר: גלית, את קיבלת רשות דיבור ושמעתי את כל מה שהיה לך לומר.

קארין אלהרר: אני מבקשת, אתם יכולים לקבל את זה, אתם יכולים לא לקבל את זה, יש לכם, לכולנו פה - - -

גלית דיסטל אטבריאן: לא ניתן לבריונים לנצח בכזאת קלות ואתם בריונים.

קארין אלהרר: הכול בסדר, תודה על המחמאות.

קארין אלהרר: אתם יכולים לקבל את הדברים שלי ואתם יכולים לזרוק אותם לפח.

קארין אלהרר: אני מציעה, באחריות שצריכה להיות לכולנו, בואו ננסה לשמור על שפה ראויה.

קארין אלהרר: אפשר לבקר, צריך לבקר, אני בעד ביקורת.

קארין אלהרר: אם יש למישהו ביקורת – תבקרו.

קארין אלהרר: למה בשפה כזו?

קארין אלהרר: בועז, בבקשה.

שלמה קרעי: בהתאם למעשים החמורים שאתם עושים גם הביקורת נוקבת ויורדת עד תהום.

שלמה קרעי: הגענו למצב, אחרי שהסיתם את כל השיח בשנים האחרונים, שבלי ביקורת נוקבת ומילים חריפות זה נשמע כמו מוסיקה רגועה לפני השינה.

קארין אלהרר: הבנתי שאתה לא מקבל, בסדר.

בועז טופורובסקי: ח"כ קרעי, אני יודע שקשה לחשוב על עולם שבו נתניהו אינו ראש הממשלה, אבל אחרי יותר מ-12 שנה שהוא ראש ממשלה ברציפות ו-14 שנה בסך הכול אנחנו הולכים להקים קואליציה שהולכת לעבוד למען כל עם ישראל.

בועז טופורובסקי: אנחנו הולכים גם לשנות את השיח.

בועז טופורובסקי: לא ניתן להתדרדרות – לדעתי היא לא מכבדת את האנשים שמדברים כך - - -

גלית דיסטל אטבריאן: אנחנו חיים באותה מדינה?

גלית דיסטל אטבריאן: מה זה לשנות את השיח?

גלית דיסטל אטבריאן: אתה ראית מה היה פה שנה בהפגנות בבלפור?

גלית דיסטל אטבריאן: בואו נדבר על קמפיין הבוגד ארדואן של גנץ, שנהנה מארומה ממלכתית כי התקשורת איתרגה אותו.

גלית דיסטל אטבריאן: הוא כינה ראש ממשלה בוגד.

ג'ידא רינאוי-זועבי: למה את צועקת - - -

גלית דיסטל אטבריאן: בגלל שהבריונים ניצחו וזה אוכל אותי.

שלמה קרעי: בועז, כאחד ממארגני הפגנות בלפור לא נראה לי שאתה יכול להטיף כאן מוסר.

קארין אלהרר: קרעי, אתה בקריאה שנייה.

קארין אלהרר: די.

בועז טופורובסקי: זה שיש אנשים שמדברים בצורה לא נאותה זה לא אומר שאנחנו לא צריכים להוות דוגמה ולא לדרדר את העם.

בועז טופורובסקי: זו הקואליציה שהולכת לקום.

בועז טופורובסקי: לצורך העניין ולגבי נושא הדיון, אנחנו כמובן בעד ואני רוצה שנצביע כמה שיותר מהר.

קארין אלהרר: יוראי, אחרון הדוברים.

יוראי להב-הרצנו: אני רק רוצה להצטרף לדברים שלך, גברתי יושבת-הראש.

יוראי להב-הרצנו: גלית, את אשת המילה, יש לך שדות רבים של מילים, אני מבקש, הביצוע של דה-הומניזציה שאת מבצעת כאן - - -

גלית דיסטל אטבריאן: באמת אתה מדבר על דה-הומניזציה?

גלית דיסטל אטבריאן: איפה היית בעשור האחרון, במאדים?

גלית דיסטל אטבריאן: אתם התפרעתם 10 שנים.

גלית דיסטל אטבריאן: אתם הרגתם את הבן אדם.

גלית דיסטל אטבריאן: הרגתם אותו באולפנים, בתקשורת, ועכשיו אתם רוצים נימוסים של אריסטוקרטיה אנגלית.

גלית דיסטל אטבריאן: כמה צביעות.

גלית דיסטל אטבריאן: כמה צביעות.

יעקב מרגי: מה היה באולפני הטלוויזיה, שירי לכת?

קארין אלהרר: גלית, הנקודה הובהרה.

יעקב מרגי: יוראי, מה היה באולפני הטלוויזיה, שירי ואלסים ולכת?

יעקב מרגי: מה היה?

יעקב מרגי: מסע דה-הומניזציה היה כל השנה הזו באולפנים.

יוראי להב-הרצנו: כשמכנים בני אדם טפילים - - -

יעקב מרגי: מה כינו אותי שנה שלמה?

יעקב מרגי: מה אתה מתרגש פתאום?

יעקב מרגי: איפה היית עם המחאות שלך כל השנה?

יעקב מרגי: איפה הייתה המחאה כשרצו לזרוק אותי במריצה לאשפה?

יעקב מרגי: דמעות תנין וצביעות.

יעקב מרגי: כאילו לא שכחנו מה השולחן הזה סבל.

יעקב מרגי: נו, בחייכם, איפה הצביעות שלכם?

יוראי להב-הרצנו: אני חושב שייעשה טוב לכולנו בבית הזה אם נרגיע את הרוחות.

יעקב מרגי: תרגיעו, שנה קודם.

יעקב מרגי: תמחק שנה קודם.

יעקב מרגי: יש לכם שנה של אות קלון, של דה-הומניזציה.

אחמד טיבי: לעניות דעתי שני הצדדים צודקים.

יעקב מרגי: אני הייתי עושה ועדת חקירה על התנהלות ערוצי 12 ו-13 כל השנה.

קארין אלהרר: די, מרגי.

קארין אלהרר: בסוף תמיד התקשורת אשמה?

קארין אלהרר: תסתכלו על עצמנו.

קארין אלהרר: אני רוצה להציע בהתאם להצעת יושב-ראש ומזכירת הכנסת שתיקבע מסגרת זמן גם לראש הממשלה החלופי, גם לראש הממשלה וגם ליו"ר סיעת האופוזיציה הגדולה, כפי שהיה אגב בהשבעה הקודמת, מסגרת זמן של 15 דקות.

ארבל אסטרחן: לא לראש הממשלה המיועד, רק לראש הממשלה החלופי וליו"ר סיעת האופוזיציה הגדולה.

קארין אלהרר: בסוף כולנו מבינים שאף אחד לא יוריד אותם מהדוכן אבל שתהיה התכווננות.

ארבל אסטרחן: פעם שעברה את ראש הממשלה המיועד לא הגבילו, רק את החליפי ויו"ר סיעת האופוזיציה הגדולה, אז צריך להבהיר את זה.

קארין אלהרר: בסדר, אותו דבר כמו פעם קודמת.

יעקב מרגי: 15 דקות זה לחלופי וליו"ר האופוזיציה, לא לכל הסיעות?

ארבל אסטרחן: לא, לסיעות זה 9.

קארין אלהרר: לסיעות, שיהיה ברור, 9 דקות לכל סיעה.

קארין אלהרר: כל סיעה מחלקת את זה כאוות נפשה.

ארבל אסטרחן: אבל לא פחות מ-3 דקות, כך אומר התקנון.

קארין אלהרר: לא פחות מ-3 דקות.

עודד פורר: את יכולה לחזור על ההחלטה?

קארין אלהרר: לכל סיעה יש 9 דקות, לא פחות מ-3 דקות לכל דובר אם מחלקים בין הדוברים.

קארין אלהרר: לראש הממשלה החלופי ויו"ר סיעת האופוזיציה הגדולה – 15 דקות.

קארין אלהרר: לראש הממשלה, כמנהג המקום, לא מוגבל בזמן.

קארין אלהרר: זו ההצעה, אני מעלה אותה להצבעה.

קארין אלהרר: מי בעד?

קארין אלהרר: מי נגד?

קארין אלהרר: מי נמנע?

קארין אלהרר: אושר.

קארין אלהרר: תודה רבה.

קארין אלהרר: ההצעה עברה ברוב של 17 מול אפס.

קארין אלהרר: הישיבה נעולה.